再用前韵  其二
作者：彭汝礪
朝代：宋

paragraphs: 夜色清如水新洗，月上燭明栖鳥起。
灼灼其華散成綺，仙翁岸幘光明裏。
公明如月非如燭，文華亦非花得似。
安危自以天下任，故與衆人同笑喜。
手折芳枝嚼紅蕊，臨池想濯滄浪水。
芳菲肯付游人醉，知公愛民一如子。
月盈易虧花落易，直須催促公排比。
公看光陰去無止，欻如白駒過隙耳。